《乙卯九月十四之夕徐海石囧卿尹冲玄令尹温瑞明少府陈美用民部招集天坐轩泛月作三首 其二》
明代·邓云霄

落魄江湖习水嬉，好风华月协心期。潮来彩鹢生双翼，兴到沧溟当一卮。

兰杜袭襟欢此夕，蒹葭怀友忆前时。越禽自觉南枝隐，长愿青尊对故知。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。